Foto’s: Talle sterf toe hotel ineenstortReddingswerkers soek deur die puin na oorlewendes waar die hotel in Indore in Indië ineengestort het (31 Maart 2018). Foto: AP Photo Minstens tien mense is dood nadat ŉ vervalle vierverdiepinghotel in Indore in Indië se Madhya Pradesh-staat ineengestort het. Volgens die polisie het die gebou, wat naby ŉ besige busstasie geleë is, Saterdagaand ineengetuimel. Times of India berig die gebou het ineengestort nadat ŉ motor omstreeks 21:17 teen ŉ pilaar by die vooraansig van die gebou vasgejaag het. Polisie- en brandweerbeamptes kon tydens die reddingsoperasie tien oorlewendes onder die puin red. “Twee vroue en agt mans, wat vermoedelik personeel en gaste by die hotel was, is dood toe die gebou ineengestort het. Twee van die beseerdes is in ŉ kritieke toestand en is na ŉ hospitaal gehaas,” het Sanju Kamle, plaaslike polisiehoof, gesê. Mense soek deur die puin na oorlewendes waar die hotel in Indore in Indië ineengestort het (31 Maart 2018). Foto: Reuters/Stringer ŉ Ondersoek is van stapel gestuur om vas te stel hoekom die gebou ineengetuimel het. “Die gebou is meer as 60 jaar oud en was reeds in ŉ vervalle toestand,” het Kamle gesê. Reddingsoperasies is intussen gestaak en die polisie het vasgestel daar is geen ander slagoffers onder die puin vasgekeer nie. Indiese stede het ŉ hele aantal ou en onveilige geboue wat met boumateriaal gebou is wat nie volgens standaard is nie. Ineenstortings word gereeld aangemeld. Minstens 34 mense is dood nadat ŉ woonstelgebou in Augustus 2017 in Mumbai ineengestort het.